《高阳台 秋雨怀三姊五妹》
清代·劳纺

小雨催诗，高柯堕叶，凄凉作尽秋声。恨已难消，秋声更不堪听。

朝来试捲疏帘看，惜庭花、一半飘零。最萧条，篱菊开迟，未著寒英。

家乡迢递三千里，怅怀人滋味，几次曾经。天末遥峰，青青遮断归程。

归书但道安无恙，纵伤心、怕说离情。到重阳，不插茱萸，也自愁生。

作者简介：字织文，桐乡人，主事乃昌女，陆军部郎中陶葆廉室。有《织文女史诗词遗稿》。